**Stanovy občianskeho združenia VIVO**

**Článok 1**

**Názov a sídlo**

1.1 Názov občianskeho združenia: **Občianske združenie Vivo**

1.2 Sídlo občianskeho združenia: **Lutherovo námestie 23/1, 056 01 Gelnica**

**Článok 2**

**Ciele a činnosti**

1. **Cieľom oz Vivo** je podpora ďalšieho umeleckého a kultúrneho rozvoja žiakov ZUŠ Gelnica so sídlom na Lutherovom námestí 1 v Gelnici, vo všetkých oblastiach, ktorým sa venuje škola.
2. **Činnosť oz Vivo** je zameraná hlavne na:
* spoluprácu s pedagogickými pracovníkmi pri výchove, umeleckom vzdelávaní a rozvoji žiakov ZUŠ Gelnica;
* pomoc pedagogickému zboru pri organizovaní a realizácii mimo vyučovacích činností spojených so vzdelávaním, rozvojom, prezentáciou a propagáciou školy a žiakov ZUŠ Gelnica;
* poskytnutie technického vybavenia a hudobných nástrojov z majetku oz Vivo, ich údržbu a opravu;
* podporu prezentácie študijných výsledkov žiakov ZUŠ Gelnica;
* spoluprácu so ZUŠ Gelnica na podporu projektov schválených Radou členov
* rozvíjanie partnerských vzťahov doma i v zahraničí;
* vykonávanie vydavateľskej činnosti zameranej na propagáciu ZUŠ Gelnica;
* finančnú podporu a oceňovanie žiakov školy za študijné výsledky a reprezentáciu školy;
* organizáciu a pomoc pri organizácii koncertov, výstav a workshopov žiakov a pedagógov školy.

**Článok 3**

**Členstvo v oz Vivo**

1. Členom oz Vivo sú rodičia žiakov školy, iné fyzické osoby, občania SR starší ako 18 rokov alebo právnické osoby so sídlom v SR, ktoré súhlasia so stanovami a cieľmi oz Vivo. Členmi môžu byť aj občania iných štátov, ako aj právnické osoby so sídlom v cudzine.
2. Členstvo vzniká dňom zaplatenia členského príspevku na účet oz Vivo.
3. Výška členského príspevku sa pre každý školský rok schvaľuje na zasadnutí Členskej schôdze, najneskôr do konca mesiaca októbra. Členský príspevok je potrebné uhradiť najneskôr do konca mesiaca decembra.
4. Členstvo sa obnovuje každý školský rok.
5. O prijatí členského príspevku vedie oz Vivo evidenciu, v ktorej sa vyznačí meno osoby, ktorá príspevok uhradila, meno/á žiaka/ov ZUŠ Gelnica, za ktorého/ých sa dotyčný/á stáva členom, suma a dátum úhrady.
6. Členstvo v združení zaniká:
* nezaplatením členského príspevku na stanovený školský rok;
* vylúčením – dňom rozhodnutia Rady členov, ktorá rozhodne na základe písomného alebo aj ústneho vyhlásenia o vystúpení z oz Vivo;
* úmrtím člena alebo zánikom právnickej osoby;
* zánikom oz Vivo;
* vyškrtnutím zo zoznamu členov na základe nečinnosti člena;
* vylúčením Radou členov, ak člen porušuje členské povinnosti alebo inak poškodzuje dobré meno oz Vivo.

**Práva a povinnosti člena oz Vivo**

Člen oz Vivo má právo:

* voliť a byť volený do orgánov oz Vivo;
* podieľať sa na činnosti oz Vivo a využívať výhody vyplývajúce z členstva v oz Vivo;
* obracať sa na orgány oz Vivo s návrhmi a pripomienkami a žiadať o ich stanovisko;
* informácie získané prostredníctvom činnosti v oz Vivo využívať len na prospech a rozvoj združenia;
* zúčastňovať sa na zasadnutiach orgánov oz Vivo;
* každý člen má pri hlasovaniach orgánov oz Vivo len jeden hlas.

Člen oz Vivo je povinný:

* dodržiavať stanovy oz Vivo;
* plniť uznesenia orgánov oz Vivo;
* aktívne sa podieľať na činnosti oz Vivo;
* platiť členské príspevky vo výške schválenej na zasadnutí orgánov oz Vivo.

**Článok 4**

**Orgány oz Vivo**

Orgánmi oz Vivo sú:

* Členská schôdza
* Rada členov
* Štatutárny orgán
* Kontrolná rada

**Členská schôdza**

* je tvorená všetkými členmi oz Vivo;
* volí a odvoláva členov Rady členov;
* volí a odvoláva Štatutárny orgán;
* schvaľuje plán činnosti;
* schvaľuje správu o hospodárení oz Vivo;
* rozhoduje o zrušení združenia.

Zasadnutia členskej schôdze zvoláva Štatutárny orgán, resp. Rada členov podľa potreby, najmenej jedenkrát ročne. Členská schôdza je uznášania schopná, ak sa na nej zúčastní nadpolovičná väčšina všetkých členov. Členská schôdza rozhoduje nadpolovičnou väčšinou hlasov prítomných členov.

Ak sa na členskej schôdzi zúčastní menej ako 50% členov, práva a povinnosti preberá Rada členov.

**Rada členov**

* je výkonným orgánom oz Vivo, ktorý je za svoju činnosť zodpovedný členskej schôdzi. Riadi činnosť združenia medzi jednotlivými zasadnutiami členskej schôdze;
* je tvorená zo 7 členov oz Vivo, 4 zástupcovia rodičov, ktorí sú volení Členskou schôdzou a 3 zástupcovia pedagogického zboru, ktorých menuje riaditeľka školy. Členstvo v Rade je na 5 rokov, pričom každý člen môže byť opakovane zvolený na ďalšie funkčné obdobia.
* Rada členov si volí predsedu – štatutárny orgán a riadi a zabezpečuje činnosť oz Vivo.
* Radu členov zvoláva jej predseda najmenej jedenkrát za šesť mesiacov, alebo ak o to požiada najmenej tretina jej členov.
* Zasadnutia Rady členov riadi jej predseda a je uznášania schopná, ak je prítomná tretina jej členov. Rada členov rozhoduje nadpolovičnou väčšinou hlasov všetkých prítomných. V prípade rovnosti hlasov je rozhodujúci hlas predsedu.
* Vypracováva plán činnosti, správu o činnosti, návrh hospodárenia a správu o hospodárení. Vypracováva a schvaľuje rozpočet a vnútornú smernicu oz Vivo.
* Rozhoduje o prijatí/vylúčení člena, o zániku združenia – ustanovuje jeho likvidátora.

**Štatutárny orgán**

* Predseda Rady členov je štatutárny orgán. Zastupuje oz Vivo navonok.
* Zvoláva a riadi zasadnutia Rady členov.
* Funkčné obdobie štatutárneho orgánu trvá 5 rokov.

**Kontrolná rada**

* je kontrolným orgánom oz Vivo, ktorý za svoju činnosť zodpovedá Členskej schôdzi;
* skladá sa z troch členov, ktorí si spomedzi seba volia svojho predsedu;
* funkčné obdobie členov je 5 rokov, členovia môžu byť do tejto funkcie opakovane volení na ďalšie obdobia;
* je uznášania schopná, ak sú prítomní všetci jej členovia a rozhoduje nadpolovičnou väčšinou hlasov.
* Kontrolná rada kontroluje hospodárenie oz Vivo, upozorňuje na nedostatky a usmerňuje ich odstraňovanie.

**Článok 5**

**Zásady hospodárenia**

Oz Vivo hospodári s hnuteľným aj nehnuteľným majetkom oz Vivo, ktorý slúži výhradne na plnenie cieľov oz Vivo.

Finančné prostriedky oz Vivo sú uložené na samostatnom účte, ktorý bol na tento účel zriadený v peňažnom ústave.

Zdrojmi majetku oz Vivo sú:

* členské príspevky,
* dary od fyzických a právnických osôb,
* príjmy z činnosti pri naplňovaní cieľov oz Vivo,
* výnosy zo vzdelávacích a spoločenských akcií,
* výnosy majetku,
* granty od tunajších aj zahraničných nadácií a fondov,
* dotácie a príspevky od orgánov verejnej správy,
* podiely zo zaplatenej dane z príjmu fyzických a právnických osôb podľa platnej legislatívy.

Výdavkami združenia sú všetky výdavky, ktoré priamo súvisia s činnosťou oz Vivo a napĺňaním jeho cieľov v súlade s týmito stanovami.

Účtovným obdobím je kalendárny rok. Nevyčerpané prostriedky sa prevádzajú na nasledujúci rok.

Za hospodárenie oz Vivo zodpovedá Rada členov.

Na základe neziskovej podstaty oz Vivo môžu byť všetky príjmy použité výhradne na rozvoj, podporu a dosiahnutie cieľov oz Vivo.

**Článok 6**

**Záverečné ustanovenia**

Stanovy občianskeho združenia Vivo boli prerokované a schválené na zasadnutí Rady členov dňa 28.10.2019 a Členskej schôdzi dňa.........

Tieto stanovy nahrádzajú stanovy zaregistrované na Ministerstve vnútra SR dňa 4.3.2019.